
Ministru kabineta sēdes protokollēmums

Informatīvais ziņojums "Par valsts budžeta līdzfinansējuma nodrošināšanu projekta “Mākslīgā intelekta rūpnīcas antena – Latvija” īstenošanai"

· 1. Pieņemt zināšanai iesniegto informatīvo ziņojumu.
· 2. Atļaut Izglītības un zinātnes ministrijai, Kultūras ministrijai un Viedās administrācijas un reģionālās attīstības ministrijai uzņemties jaunas valsts budžeta ilgtermiņa saistības dalības nodrošināšanai Eiropas Savienības (turpmāk – ES) programmas “Apvārsnis Eiropa” kopuzņēmuma “Eiropas Augstas veiktspējas datošanas kopuzņēmums” projekta “Mākslīgā intelekta rūpnīcas antena – Latvija” īstenošanai 8 402 662 euro apmērā (t.sk. ES finansējums 4 201 331 euro apmērā un valsts budžeta līdzfinansējums 3 981 170 euro apmērā),  laika periodā no 2026. gada līdz 2028. gadam, t.sk.:
· 2.1. Izglītības un zinātnes ministrijai – 7 230 362 euro apmērā, t.sk. ES finansējums 3 615 180 euro apmērā un valsts budžeta līdzfinansējums 3 395 019 euro apmērā;
· 2.2. Kultūras ministrijai – 1 043 199 euro apmērā, t.sk. ES finansējums 521 600 euro apmērā un valsts budžeta līdzfinansējums 521 600 euro apmērā;
· 2.3. Viedās administrācijas un reģionālās attīstības ministrijai – 129 101 euro apmērā, t.sk. ES finansējums 64 551 euro apmērā un valsts budžeta finansējums 64 551 euro apmērā.
· 3. Lai nodrošinātu šī protokollēmuma 2.1., 2.2, 2.3. apakšpunktā norādītā valsts budžeta līdzfinansējuma piešķiršanu Izglītības un zinātnes ministrijai, Kultūras ministrijai un Viedās administrācijas un reģionālās attīstības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu finansējuma pārdalei no valsts budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" valsts budžeta līdzfinansējuma 3 981 170 euro apmērā nodrošināšanai projekta “Mākslīgā intelekta rūpnīcas antena – Latvija” īstenošanai.
· 4. Izglītības un zinātnes ministrei ne vēlāk kā līdz 2025.gada 30.jūnijam informēt Rīgas Tehnisko universitāti par Ministru kabineta sēdes lēmumu par nacionālā publiskā līdzfinansējuma nodrošināšanu no valsts budžeta līdzekļiem šī protokollēmuma 2.punktā minētā projekta īstenošanai tā apstiprināšanas gadījumā, nepārsniedzot 3 981 170 euro trīs gados laika periodā no 2026. gada līdz 2028. gadam.
· 5. Šī protokollēmuma 2.punktā minētā projekta apstiprināšanas gadījumā, ne vēlāk kā līdz 2025.gada 31.decembrim izglītības un zinātnes ministrei iesniegt Valsts kancelejā tiesību akta projektu - grozījumus Ministru kabineta 2015.gada 26.maija noteikumos Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (turpmāk - noteikumi) paredzot, ka atbalstu piešķir pamatprogrammas "Apvārsnis Eiropa" kopuzņēmuma “Eiropas Augstas veiktspējas datošanas kopuzņēmums” projekta “Mākslīgā intelekta rūpnīcas antena – Latvija” īstenošanai ne vairāk kā 3 981 170 euro apmērā laika periodā no 2026. gada līdz 2028. gadam, un, ka minētā projekta īstenošanai vienā gadā piešķiramais atbalsts var pārsniegt noteikumu 5.2. apakšpunktā noteikto maksimāli pieļaujamo atbalsta apmēru vienam projektam, bet ne vairāk kā 1 400 000 euro vienā gadā, sākot ar 2026. gadu trīs gadu periodam. 

